Colonelul în retragere Eser Şahan, în vârstă de 66 de ani, a fost găsit mort pe o bancă, zilele trecute, într-un parc din Bucureşti. Alături de corpul neînsufleţit era o armă de foc, scrie Mediafax.

Eser Şahan locuia în România de zece ani. În urmă cu trei ani, el solicitase azil politic în România. Armata turcă, garantul ordinii constituţionale în Turcia, a forţat Guvernul turc condus de premierul Necmettin Erbakan să demisioneze, în anul 1997.

În momentul deciziei, considerată de unii analişti drept o lovitură de stat militară, Eser Şahan era şeful Serviciului de informaţii al Forţelor navale turce. Şaptezeci şi şapte de oficiali militari turci au fost judecaţi în Turcia pentru presupusa lovitură de stat militară din 28 februarie 1997.